b'\n_START_ARTICLE_\nReferendum o \xc4\x8dlanstvu Zdru\xc5\xbeenega kraljestva v Evropski uniji\n_START_PARAGRAPH_\nReferendum o \xc4\x8dlanstvu Zdru\xc5\xbeenega kraljestva v Evropski uniji je bil neobvezujo\xc4\x8di referendum, ki je potekal v Zdru\xc5\xbeenem kraljestvu 23. junija 2016 in na katerem so glasovali o obstanku Zdru\xc5\xbeenega kraljestva v Evropski uniji. Ve\xc4\x8dina volivcev (51,9\xc2\xa0%) volivcev se je odlo\xc4\x8dila za izstop iz EU. Glede na izide po de\xc5\xbeelah so volivci Anglije in Walesa izglasovali izhod iz EU, medtem ko je bil ve\xc4\x8dinski izid na \xc5\xa0kotskem in Severnem Irskem v prid obstanku v EU. Volilna udele\xc5\xbeba je bila najvi\xc5\xa1ja po letu 1992, in sicer se je po podatkih britanske volilne komisije referenduma udele\xc5\xbeilo 33,5 milijona od 46,5 milijona upravi\xc4\x8dencev oziroma 72,2 odstotka._NEWLINE_Po objavi izidov so se finan\xc4\x8dni trgi odzvali negativno; vrednosti delnic so znatno padle, britanski funt je v prvih urah po objavi rezultatov izgubil 5 do 10\xc2\xa0% vrednosti. Premier David Cameron, ki je sicer zagovarjal obstanek kraljestva v EU, je po objavi izidov napovedal svoj odstop. \xc5\xa0kotska vlada je 24. 6. 2016 objavila, da obstaja velika verjetnost, da bo zaradi volilnega izida na \xc5\xa0kotskem potekal drugi referendum o neodvisnosti \xc5\xa0kotske.'